癡頑不識字歌許叔節來詩有此句因以名篇
作者：林光朝
朝代：宋

paragraphs: 平生讀書，如風過耳。
歲月共流轉，如磨復如蟻。
一如人嚼蠟，而不見其味。
又如弄孤杵，連夜不成米。
又如過羊腸，十步復一止。
年頭月尾無一是，咄咄癡頑不識字。
見君詩，舌如黐，愧我爲人師。
怪怪奇奇，如懸崖萬仞龍盤古樹枝。
又如生馬不施鞚而馳，又如錦苔封漫峴山千年墮淚碑。
又如玉關客，血上老犀衣。
盧仝孟郊骨已朽，眼睛頭顱何人相傳授。
與君往還歲月久，比來春風入我牖，便覺巖前草木件件有生意。
跨蹇驢，出古寺，欲訪子雲問難字。